भाजपा के वरिष्ठ नेता आ राष्ट्रीय उपाध्यक्ष प्रभात झा बिहार अवुरी उत्तर प्रदेश के लोग के बारे में अपमानजनक अंदाज़ में बयान देले अवुरी कहले कि दिल्ली में बिहार-यूपी के लोग बहुत उड़त रहले लेकिन मोदी सरकार के अईला के बाद ए लोग के अकड़ खतम हो गइल।
मीडिया के संबोधित करत प्रभात झा कहले, “दिल्ली में रहेवला बिहार-यूपी के लोग कॉलर टाइट क के घुमत रहले, लेकिन मोदी सरकार के अईला के बाद ए लोग के ‘जय श्री राम’ हो गइल अवुरी सब खतम हो गइल।”
केंद्र के मोदी सरकार के चार साल के कामकाज के बखान करत प्रभात झा कहले कि केंद्र में जनमत के सरकार बिया, जनपथ के ना। पहिले के सरकार में दलाली होखत रहे, जवन कि अब बंद हो गईल बा। भाजपा सरकार के कामकाज के पारदर्शी बतावत भाजपा नेता यूपी-बिहार के लोग के दलाली में शामिल होखे के दावा कईले। लेकिन बाद में जब मीडिया उनुका से पलट के सवाल कईलस त उ अपना बयान से किनारा करत देखाई देले।
मध्य प्रदेश के उज्जैन में बोलत प्रभात झा कहले कि, “नॉर्थ एवेन्यू, साऊथ एवेन्यू , मीना बाग इ सभ दलालन के अड्डा होखत रहे। सांसद के बरसाती में बईठल बाड़े त फलां जगह बईठल बाड़े, यूपी-बिहार के लोग कॉलर टाइट क के ‘हाईं-हाईं’… सब खतम, ‘जय श्री राम’ हो गइल। केहु कुछ ना, सीधा स्ट्रेट फॉरवर्ड, जईसे आप अपना मोबाइल से बैंक में पईसा डाल सकेनी आ निकाल सकेनी ओइसने पारदर्शिता समूचा इन्फ्रास्ट्रक्चर में भारतीय जनता पार्टी के सरकार खाड़ा कईले बिया।”
बुधवार के उज्जैन पहुंचल भाजपा के राष्ट्रीय उपाध्यक्ष प्रभात झा किसान आंदोलन देखत कांग्रेस प हमला बोलले अवुरी कहले कि 6 जून (मंदसौर में राहुल गांधी के रैली में) के जदी मध्य प्रदेश के धरती प किसान के एको कतरा खून बहल त एकरा खाती राहुल गांधी आ कांग्रेस पार्टी जिम्मेदार होई।
हालांकि समझ में ना आईल कि उ केकरा के चेतावत रहले। प्रभात झा के बयान से लागल कि उ कांग्रेस पार्टी से जादे राहुल गांधी के रैली में आवे वाला किसानन के डेरवावत होखत। सभके मालूम बा कि कानून-व्यवस्था राज्य के ज़िम्मेदारी होखेला अयीसना में जदी सत्ताधारी दल के नेता ‘खून बहे’ के संभावना जतावत चेतावनी त इ चिंता के विषय बा।
प्रभात झा आगे कहले कि कांग्रेस अवुरी एकर नेता मध्य प्रदेश के शान्तिप्रिय धरती के खून से रंगे के साजिश रचतारे, लेकिन भाजपा एकरा के सफल ना होखे दिही। उ कहले कि कांग्रेस पार्टी किसान के भरमावे के काम करतिया अवुरी मुख्यमंत्री शिवराज सिंह चौहान से जादे किसान के हितैषी दोसर नईखे हो सकत।
bho_Deva bho_Deva bho_Deva bho_Deva bho_Deva bho_Deva bho_Deva